Ils plans per in register public davart l'emissiun da substanzas nuschaivlas vegnan da princip acceptads

La regenza grischuna è da princip d'accord cun ils plans da la confederaziun per in register public davart l'emissiun da substanzas nuschaivlas. En l'avegnir duain las infurmaziuns davart l'emissiun da tschertas substanzas nuschaivlas e davart il transfer da tscherts ruments esser accessiblas publicamain. A l'obligaziun d'annunzia èn suttamess var 1000 manaschis gronds e mesauns en Svizra, sch'els emettan substanzas nuschaivlas che surpassan ina tscherta limita minimala. Tar questas substanzas nuschaivlas tutgan tranter auter la pulvra fina, il dioxid carbonic e metals grevs. La confederaziun ha tramess en consultaziun l'ordinaziun correspundenta davart l'uschenumnà "pollutant release and transfer register" (register davart l'emissiun e davart il transfer da substanzas nuschaivlas, PRTR). Uschia realisescha la Svizra in'obligaziun internaziunala. La finamira a lunga vista è quella da procurar che questas emissiuns a l'ambient vegnian reducidas.

Quant enavant ch'il PRTR possia esser in agid per quai, na sa laschia betg giuditgar, scriva la regenza en sia resposta da consultaziun a la confederaziun, cunquai ch'i na saja betg enconuschent, tge part da las substanzas nuschaivlas effectivamain emessas che vegn insumma registrada en il PRTR. Pervia da quai dastgass in tal register avair in niz limità en la publicitad. En in rom pli grond pudess quest register dentant esser in bun instrument per cumprovar regiuns cun grondas grevezzas per l'ambient. La regenza parta dal fatg che main che diesch manaschis grischuns fissan suttamess a l'obligaziun d'annunzia. Ils manaschis pertutgads - cun excepziun da singuls stabiliments per dismetter ils ruments - vegnan per regla gia ad avair a disposiziun las datas. Per ils manaschis na duessi perquai betg dar gronds custs, menziunescha la regenza.

Approvà ina nova cunvegna da contribuziun cun la pro senectute

La regenza grischuna ha approvà ina nova cunvegna da contribuziun tranter il chantun Grischun e la pro senectute dal Grischun. La nova incarica da prestaziuns vala per ils onns 2006 fin 2009. En cumparegliaziun cun il contract da prestaziuns da l'onn 2002 èn - ultra d'adattaziuns formalas - vegnidas midadas cunzunt las prestaziuns che la pro senectute sto furnir e l'indemnisaziun da questas prestaziuns. Las prestaziuns che la pro senectute furnescha en ils secturs dals fatgs socials, dal sport, da la furmaziun, dals servetschs, da la communitad e da l'infurmaziun vegnan indemnisadas dal chantun cun ina pauschala da totalmain 105'000 francs. Da nov vegnan indemnisadas las prestaziuns socialas da la pro senectute ultra da quai cun maximalmain 100'000 francs, e quai s'orientond a la prestaziun. L'autezza da questa indemnisaziun che dependa da la prestaziun è vegnida calculada uschia ch'i vegniss pajà a la pro senectute circa la medema contribuziun chantunala sco l'onn precedent, sch'il dumber da cussegliaziuns resta il medem sco l'onn 2005.

Da vischnancas e regiuns

- Sevgein: Per mesiras per renovar e per cumplettar il stabiliment dal provediment d'aua, 1. e 2. etappa, vegn garantida a la vischnanca da Sevgein ina contribuziun pauschala dad 85'400 francs als custs cun dretg da contribuziun.

- Corporaziun regiunala dal Grischun dal nord: La regenza ha appovà ils statuts da la corporaziun regiunala dal Grischun dal nord. Ils statuts entran en vigur il 1. da schaner 2007.

- Parpan: La revisiun parziala da la constituziun communala da la vischnanca da Parpan, ch'è vegnida concludida da la radunanza communala ils 4 da november 2004, vegn approvada.

Contribuziuns chantunalas a differentas instituziuns

- Promoziun da la cultura: La regenza grischuna ha concedì contribuziuns da totalmain 170'500 francs per promover 13 occurrenzas ed ovras culturalas.

- Scola da judo da Glion: Per cumprar matratschas da judo e different material da judo survegn la scola da judo da Glion ina contribuziun or dal fond da sport da maximalmain 6'100 francs.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 31.08.2006